kardosdrur/scandi-wiki huggingface dataset:
Mojaveørkenen

Mojaveørkenen er et ørkenområde i det sydvestlige USA. Området dækker over 35.000 km² og omfatter betydelige dele af det sydlige Californien, samt dele af Utah, Nevada og Arizona. Mojaveørkenen er opkaldt efter den indianske Mojavestamme. Størstedelen af ørkenen ligger 900 meter over havet. Oprindelig har ørkenen været meget tyndt befolket, men i moderne tid er dele af ørkenen blevet urbaniseret. Den største by Las Vegas, Nevada har 1,9 millioner indbyggere (2006)

Klima 
I Mojaveørkenen regner det mindre end 250 mm nedbør pr. år i gennemsnit. Ørkenen ligger mellem 1000 og 2000 meter over havet. En del af ørkenen er afsat til Mojave National Preserve. Death Valley findes her, som er det lavest beliggende og varmeste sted i Nordamerika. Her kan temperaturen regelmæssig nærme sig 49 °C i slutningen af juli og begyndelsen af august. Zion National Park i Utah ligger i krydsningen mellem Mojave, Great Basin, og Coloradoplateauet.

I Mojave forekommer der ekstremtemperaturer, og der er fire tydelige årstider. Om vinteren går temperaturen ned til -7 °C ved dalbundene, og under -18 °C ved større højder. Storme som kommer ind fra nordvest i Stillehavet kan føre regn og sne med sig til hele området. Men Mojave ligger i regnskyggen af både Sierra Nevada og bjergmassiver inde i ørkenen, som f.eks. Spring Mountains, så der ofte kun kommer skyer og vind ind over området, ikke regn. I lange perioder mellem stormsystemer kan vintertemperaturen komme helt op mod 27 °C.

Forårsvejret påvirkes også af Stillehavsstorme, men det regner sjældnere og mere spredt efter april.

Eksterne henvisninger 

Ørkener
USA's geografi
Oluf Daa (biskop)

Oluf Daa (død 13. februar 1461) var biskop i Roskilde Stift.

Han var søn af Henrik Daa og Helle Engelbrechtsdatter Bydelsbach, studerede som kannik i Roskilde og 1423 i Rostock. I 1439 var han provst i Roskilde, og efter biskop Jens Pedersen Jernskægs død i 1448, blev han valgt til dennes efterfølger.

Hans navn er knyttet til 12 Apostles Alter, som domkirken stiftede i 1452, og som han skænkede betydeligt gods. Som medlem af rigsrådet deltog han i mødet i Halmstad 1450, men har for øvrigt ikke taget virksom del i det
offentlige liv; han var sandsynligvis allerede en ældre mand, da han overtog styrelsen af stiftet. Han døde 13. februar 1461 og blev begravet i domkirkens midterskib.

Kilder 

 
 Danske Magazin, III, 225 ff.
 Danmarks Adels Aarbog 1890, s. 169.

Noter 

Biskopper over Roskilde Stift
Førreformatoriske katolske biskopper fra Danmark
Danskere i 1400-tallet
Oluf
Aggi Ásgerð Ásgeirsdóttir

Aggi Ásgerð Ásgeirsdóttir (født 1966 i Tórshavn) er en færøsk kunstmaler, der bor i Argir på Streymoy i nærheden af Tórshavn. Aggi Ásgeirsdóttir har også boet i Danmark i en årrække, medens hun uddannede sig indenfor kunst. Nogle år boede hun også på Færøernes sydligste ø, Suðuroy, i bygden Vágur. I Vágur havde hun sit kunstværksted i Den Gamle Skole, der hvor Ruth Smith Kunstmuseet er. I nogle år var Aggi Ásgeirsdóttir formand for foreningen "Skálin við Skálá", som ejer Ruth Smith Kunstmuseet. Hun stod ofte til rådighed, når turister kom til Vágur og ønskede at besøge Ruth Smith Kunstmuseet. I sommeren 2009 flyttede hun til Argir.

Udstillinger 

Aggi Ásgerð Ásgeirsdóttir har deltaget i kunstudstillinger både på Færøerne og i andre lande. F.eks. kan nævnes, at hun har deltaget flere gange i den store "Heystframsýning" (Efterårs udstilling) i Tórshavn, senest i 2010.

Kunst ombord på Smyril M/F 

I 2005 blev den gamle færge Smyril M/F erstattet med en ny færge med samme navn. Færgen seljer daglig mellem Tórshavn og Færøernes sydligste ø, Suðuroy. Det blev besluttet, at den nye bilfærge skulle have færøsk kunst på væggene, kunsten skulle være af unge færøske kunstnere. Aggi Ágsgerð Ásgeirsdóttir blev en af de unge færøske kunstnere, som blev udvalgt til opgaven. Hendes malerier hænger i restauranten.

Kunstprojekter for børn og unge 

Aggi har flere gange været leder af kunst projekter for børn og unge på Færøerne. Et projekt kaldes "Ung í Føroyum" (Unge på Færøerne), og et andet projekt kaldes "Skapandi Spírar".

Kunst i Suðuroy's Skolecenter 

I 2009 blev det nye Skolecenter på Suðuroy åbnet og indviet. Der er to skoler i bygningen: Suðuroy Gymnasium og Færøernes Helseskole. Tre færøske kunstnere fik til opgave at dekorere skolebygningen med kunst. Aggi Ásgerð Ásgeirsdóttir var en af dem. Hendes kunst hænger på den store væg i skolens kantine.

Uddannelse 

Aggi Ásgerð Ásgeirsdóttir har taget sin uddannelse i Danmark. Først tog hun og en et-årig uddannelse på Billedskolen på Jagtvej i København (1989-90), og derefter tog hun en fem-årig uddannelse på Det Fynske Kunstakademi i Odense (1990-95).

Eksterne henvisninger 

 Det Fynske Kunstakademi 
 Ruth Smith Kunstmuseet i Vágur, Færøerne

Kildehenvisninger 

 Myndlist.net  Om bogen "Levende kunst – 49 nulevende færøske kunstnere". Aggi Ásgerð Ásgeirsdóttir er en af kunstnerne som omtales. Det er Inger Smærup Sørensen, som har skrevet bogen.

Malere fra Færøerne
Personer fra Thorshavn
Skænderi

Ved skænderi forstås en slags debat eller diskussion, hvor målet ikke primært er at finde svaret på et spørgsmål eller løsningen på et problem, men derimod at angribe vedkommende, som man diskuterer med, med diverse personligt kritiske bemærkninger og nedvurderende karakteriseringer. Skænderi føres i en ophidset og hadefuld tone, gerne med en høj stemmeføring, er ledsaget af en aggressiv mimik og kan i visse tilfælde eskalere til fysisk vold. Slutmålet er at sejre over modstanderen, der opfattes som en fjende, at "få det sidste ord", koste hvad det vil.

Skænderi kan i nogle tilfælde bestå i en skriftlig meningsudveksling. Virkningen er her nogenlunde den samme, bortset fra at man ikke her umiddelbart løber nogen risiko for, at skænderiet vil eskalere til fysisk vold.

Hvordan opstår skænderier og hvorfor 
En karakteristisk årsag til skænderi er stædighed. Den ene part holder på sit synspunkt, og den anden part holder på sit synspunkt, og ingen af parternes argumenter hjælper til afklaring. At give efter opfattes i den situation som ensbetydende med at "tabe ansigt".

Den psykologiske baggrund for skænderier kan være såret stolthed, eventuelt kombineret med mindreværdsfølelse. Den sårede føler sig misforstået og uretfærdigt forfulgt og prøver så desperat at give igen med samme mønt. Modparten, der måske også føler sig såret, giver vredt igen og så fremdeles.
Dette kan igen have sin baggrund i en latent magtkamp, hvor den ene part føler sin hævdvundne autoritet truet, mens den anden part på sin side før sig overlegent og formynderisk behandlet.

En tab-tab situation 
Begge parter i et skænderi står til indkassere et prestigetab, for modparten vil sandsynligvis respektere den anden part endnu mindre og være endnu mere uforsonlig efter et skænderi, end før skænderiet brød ud i lys lue.

At få renset luften 
Undtagelsevist kan et godt skænderi, hvor man er parat til at tilgive hinanden bagefter, være at foretrække, frem for at man undertrykker sine frustrationer. Og måske har den modsatte part slet ikke anet noget om disses eksistens før.

Noter

Eksterne referencer 
 http://www.personaleweb.dk/syspub/upload/publication/attachment/en_vaerktojskasse_om_konflikthaendtering.pdf

Se også 
 Konflikthåndtering
 Konfliktforskning

Psykologi
Ledelse
Uenighed
Four Tet

Engelske Kieran Hebden startede sin musikalske karriere i high school, hvor han sammen med Sam Jeffers og Adem Ilhan dannede post-rock-gruppen Fridge. De albumdebuterede i 1997 med Ceefax og har med tiden udgivet fire albums – senest Happiness i 2001.

Da vennerne i Fridge skulle videre på college, begyndte Kieran Hebden at bruge mere og mere tid på sit elektronica og instrumental hiphop-projekt Four Tet, hvor eneste samarbejdspartner var den helt uundværlige laptop-computer. Der blev nu samplet, loopet og klippet i stor stil, og i 1999 så albummet Dialogue dagens lys.

Dialogue faldt i hænderne på dub-pioneren Pole, der kort efter gik sammen med Four Tet på 12"'eren Four Tet vs. Pole. Den er siden hen blevet fulgt af fire hele Four Tet-albums. Senest Pink, der indeholder numre som Locked, 128 Harps og Pinnacles. Pink er ikke blevet udgivet på en samlet 12", til gengæld er alle numrene blevet udgivet på vinyl, hver for sig.

I 2006 gik Hebden sammen med den noget oversete jazztrommeslager Steve Reid, der især er kendt for mesterværket Nova fra 1976, og udgav den skævvredne The Exchange Sessions vol. 1.

Diskografi

Albums 
 1999: Dialogue
 2001: Pause
 2003: Rounds
 2005: Everything Ecstatic
 2006: Remixes
 2006: The Exchange Sessions vol. 1 feat. Steve Reid
 2008: Ringer (EP)
 2010: There Is Love in You
 2012: Pink
 2013: Beautiful Rewind
 2015: Morning/Evening

Referencer 
 Four Tet på DRs musikleksikon

Fra DR's Musikleksikon
Musikere fra England
Ravnsholtskolen

Ravnsholtskolen er en folkeskole i Allerød Kommune. Skolen ligger lige ved Ravnsholtskoven og har to til tre spor (2009) på hver årgang. Den forhenværende skoleleder hed Ove Kirkegaard, som startede i 2009. Den nuværende hedder Morten Winther Bothe.

Historie 
Skolen blev opført i som en étplansskole i 1981. Den blev udvidet i 1986 og 2003.

I midten af september 2015 brændte et lyn taget af to klasselokaler samt et faglokale.

Referencer

Eksterne henvisninger 
 Hjemmeside for skolen

Folkeskoler
Bygninger, konstruktioner og anlæg i Allerød Kommune
Lillerød
MC Eiht

MC Eiht (født Aaron Tyler 22. maj 1971 i Compton) er en amerikansk rapper.

Han blev født i den belastede bydel Compton i Los Angeles. Fra samme bydel kom de mere kendte N.W.A., der i 1988 for alvor skød gangstarappen i gang med albummet Straight Outta Compton.

To år senere i 1990 var MC Eiht og hans kumpaner i gruppen Compton's Most Wanted (CMW) klar til at bære faklen videre. De udsendte debutalbummet 'It's a Compton Thang', der bl.a. indeholdt undergrundshittet One Time Gaffled' Em Up. Inspirationen fra N.W.A. var tydelig, men med teenageren Eihts mere tilbagelænede flow og Unknown DJ og DJ Slips g-funkede ballader, var albummet dog en langt mindre aggressiv affære, end hvad man var vant til hos N.W.A. eller en anden gangstarap-gruppe som Geto Boys.

I 1991 var gruppen klar med deres andet album Straight Check' Em, der bl.a. indeholdt hittet Growin' Up In the Hood, der også var et af de bærende numre på soundtracket til filmen Boyz n the Hood, der med Laurence Fishburne og Ice Cube i de ledende roller stadig står som et af de stærkeste bud på en film om det selvdestruktive Californiske ghetto- og gangstaliv.

Med Music To Driveby fra 1992 leverede CMW deres stærkeste album. Titlen alene indikerer, hvad der her var på spil, men selvom der var skruet lidt op for volden i de billedrige narrationer, så var det stadig den grundliggende laid back-stemning, der var på dagsordenen her. Music To Driveby blev gruppens foreløbig sidste og kommercielt mest succesfulde udgivelse. Men selvom MC Eiht og resten af CMW havde en tro og loyal fanskare, kom de dog aldrig op i nærheden af de samme salgstal som mere populære kunstnere som Ice Cube (der i denne periode toppede som solokunstner) eller Nas (der på dette tidspunkt forsøgte sig med en lidt mere gangsta-agtig tilgang).

Efterfølgende gik MC Eiht solo og CMW i opløsning. Alt forløb dog stort set som før, da Eiht tog produceren Dj Slip med sig over i solokarrieren. MC Eihts solodebut Streiht Up Menace fra filmen Menace II Society, hvor han selv havde en større rolle, blev også hans største singlehit til dato. Og det perfekte startskud for albummet We Come Strapped, der ved udgivelse i 1994 gik direkte ind på førstepladsen på Billboards r'n'b-liste.

Siden er det gået slag i slag, og MC Eiht har i store træk udgivet et album årligt sidenhen. Kvaliteten har været svingende, men med sin sikre og rolige stemme har bundniveauet dog altid ligget ganske højt, selv når produktionerne gik i selvsving, og narrationerne nærmede sig det klichefyldte.

I 2000 blev CMW for en stund gendannet, da de udsendte albummet Represent.

Senest har MC Eiht udgivet albummet Affiliated i 2006.

Diskografi

Album 
 It's a Compton Thang, (1990)
 Straight Check 'Em, (1991)
 Music to Driveby, (1992)
 We Come Strapped, (1994)
 Veteran's Day, (2004)
 Affiliated, (2006)

Referencer 
 MC Eiht  på DRs musikleksikon

Eksterne henvisninger 
 

Fra DR's Musikleksikon
Hiphoppere fra USA
Musikere fra Priority Records
Magdalene Bärens

Magdalene Margrete Bärens (30. september 1737 i København – 6. juni 1808) var en dansk blomstermalerinde, mor til Johan Hendrich Bärens.

Biografi 
Magdalene Bärens var datter af en kongelig berider Johan Herman Schäffer. Hun nød en omhyggelig og mangesidig uddannelse i det fædrene hjem og lagde sig tidlig efter tegning og maling, vel ikke uden påvirkning af Saly og Clio, som hørte til hendes families omgangskreds. Også den udmærkede portrætmaler Vigilius Eriksen, Preisler og Weidenhaupt stod hendes familie nær og yndede hende.

Det var dog først mange år efter hendes giftermål (3. juli 1761) med kammerråd Johan Georg Bärens, at hun, navnlig påvirket af Eriksen, for alvor fremtrådte som kunstnerinde, og 1779 blev hun af Kunstakademiet agreeret på 2 blomsterstykker i gouache. Det følgende år blev hun medlem af akademiet og kongelig blomstermalerinde.

På en rejse hun foretog med offentlig understøttelse, solgte hun til høj pris to billeder til den russiske kejserinde Katarina den Store. Lorentzen malede hendes portræt til Kunstakademiets samling. Magdalene Bärens, der også dyrkede kunstbroderiet havde et skarpt øje for blomsternes formelle og koloristiske ejendommeligheder.

Kilder 

 
 
 

Malere fra Danmark
Blomstermalere
Medlemmer af Det Kongelige Akademi for de Skønne Kunster
Hofmalere fra Danmark
Danskere i 1700-tallet
Personer fra København
Johann Albrecht Bengel

Johann Albrecht Bengel (født 24. juni 1687, død 2. november 1752) var en württembergsk teolog og præstesøn.

Bengel studerede i Tübingen, foretog en rejse for at studere det lærde skolevæsen og blev 1713 lærer ved klosterskolen Denkendorf.

Bengel var en udmærket lærer, der i lige grad forstod at påvirke moralsk og intellektuelt. Han udgav nogle latinske skolebøger; men betydningsfuldest blev hans kritiske udgave af det Nye Testamente og hans fortolkning af samme (Gnomon).

Læren om tusindårsriget, hvis frembrud han satte til 1836, har ved ham fået borgerret i teologien, efter at pietismen havde bragt den frem for menighedens bevidsthed.

Som württembergsk prælat og konsistorialråd udvirkede Bengel, at der blev taget forstandig på pietisterne; det er væsentlig hans fortjeneste, at den württembergske pietisme har holdt sig lige til seneste tid.

Bibliografi 
* Gottfried Mälzer: Johann Albrecht Bengel. Leben und Werk, Stuttgart 1970.

* Werner Raupp: Bengel, Johann Albrecht: Biographisch-Bibliographisches Kirchenlexikon (BBKL), vol. 22, Nordhausen: Bautz 2003 (), kol. 84–110 (med detaljeret bibliografi).

* Werner Raupp: Bengel, Johann Albrecht (1687–1752): Heiner F. Klemme, Manfred Kuehn (Hrsg.), The Dictionary of Eighteenth-Century German Philosophers, vol. 1, London/New York 2010, p. 92–95.

Kilder 

 

Teologer fra Tyskland
Pietister
Tyskere i 1700-tallet
Salmonsens
Emilio de Fabris

Emilio de Fabris (28. oktober 1808 i Firenze – 28. juni 1883) var en italiensk arkitekt.

De Fabris var professor ved Kunstakademiet i Firenze, og efter at han havde sejret i konkurrencen om facaden til domkirken, blev dette store arbejde overdraget ham 1868, men dog således, at han måtte omarbejde sit udkast, som derved nærmedes til Vilhelm Petersens løsning. De Fabris døde før fuldendelsen af sit hovedværk.

Kilder 

 

Arkitekter fra Italien
Historicistiske arkitekter
Salmonsens
Champignon-familien

Champignon-familien (Agaricaceae) er en familie af bladhatte.

 Champignon-slægten (Agaricus)
 Parasolhat (Macrolepiota)

Svampefamilier
 

da:Champignon
Crowne Plaza Copenhagen Towers

Crowne Plaza Copenhagen Towers er et hotel i Crowne Plaza-hotelkæden, som er beliggende i Ørestad på Vestamager i København. 

Hotellet åbnede d. 16. november 2009 som Danmarks første CO2-neutrale hotel og med Nordens største solcelleanlæg integreret i sydfacaden. Det er en del af projektet Copenhagen Towers. 

Hotellet er tegnet af danske Dissing + Weitling og Norman Fosters tegnestue i London. Det er opført af Sjælsø Gruppen og med Midtconsult som rådgivende ingeniører.

Efter valget til Folketinget i 2011 holdt den nytiltrådte statsminister Helle Thorning-Schmidt (S) regeringsforhandling på hotellet sammen med SF og De Radikale.  

I begyndelsen af år 2014 fusionerede Crowne Plaza Copenhagen Towers med Bella Center-koncernen, der i dag er BC Hospitality Group. I år 2014 lancerede Crowne Plaza Copenhagen Towers desuden en større catering-business - 360 Grader Venue Catering - der leverer totalløsninger inden for catering til alle former for events.

Se også 
 Københavns hoteller

Eksterne henvisninger

 Hotellets hjemmeside

Etableret i 2009
Ørestad
Hoteller i København
Stenhuggerne

Stenhuggerne (fransk: Les Casseurs de pierres) var et maleri fra 1849-50 af den franske maler Gustave Courbet. Motivet var en socialrealistisk fremstilling af en ung og en gammel mand arbejde i et stenbrud.

Maleriet blev for første gang vist i Parisersalonen i slutningen af 1850.

Billedet blev beundret af Proudhon som et ikon for bondeliv og er blevet kaldet "det første af hans store værker”. Courbet blev inspireret til billedet af en begivenhed han havde observeret på en vej, som han forklarede Champfleury og forfatteren Francis Wey: "Det er ikke ofte man møder et så komplet udtryk for fattigdom, så lige der fik jeg ideen til et maleri. Jeg bad dem komme til mit studie næste morgen"

Maleriet blev ødelagt under Anden verdenskrig under det britiske luftbombardementet af Dresden i 1945. Billede var sammen med 154 andre malerier pakket sammen i en lastbil og på vej til opbevaring på slottet Königstein. Alle malerier gik tabt.

Noter 

Malerier af Gustave Courbet
Malerier fra 1850
Malerier der er gået tabt
Jacob Jensen Jersin

Jacob Jensen Jersin (1633 – 21. juli 1694) var en norsk biskop, søn af Jens Dinesen Jersin og hans tredje hustru.

Jersin blev født i Ribe 1633 (døbt 5. juli), blev dimitteret fra Sorø 1652, derpå informator hos Joachim Gersdorf, 1663 magister og 1664 sognepræst til Kalundborg, hvorfra han uventet 25. oktober 1680 blev kaldet til biskop i Stavanger. Året efter hans ankomst blev det ved reskript af 6. maj 1682 bestemt, at stiftet skulde kaldes Kristiansands Stift, hvorefter biskoppen måtte flytte til den nye stiftsstad.

Det trak ud med flytningen, men Stavangers brand 1684 afgjorde sagen, og 1685 havde Kristiansand sin første biskop. Han roses af Pontoppidan som en meget from mand, der stiftede fred i sit ofte urolige præsteskab, og han skal derhos have været en dygtig teolog og filolog, men der foreligger intet fra hans hånd.

Pontoppidan frakender ham historisk sans og lægger stor skyld på ham, hvis det er rigtigt, at han lod flere kister med gamle pergamentsbreve blive stående i Stavanger, hvor de snart gik til grunde. Han døde i Skien på visitats. Han blev 5. oktober 1664 gift med Adelheid, datter af biskop Hans Borchardsen; hun overlevede sin mand.

Kilder 

 

Biskopper fra Norge
Præster fra Danmark
Danskere i 1600-tallet
Personer fra Ribe
Jacob Faggot

Jakob Faggot (født 13. marts 1699, død 28. februar 1777) var en svensk videnskabsmand.

Faggot virkede som ingeniør ved det kongelige hovedlandmålerkontor, hvis overdirektør han blev 1747, og som på hans foranledning begyndte at udgive kort. 

Faggot var medlem af en kommité, der nedsattes for at ophjælpe Finland, og udtalte sig for en grundig undersøgelse af landet, der på hans anbefaling overdroges det kongelige hovedlandmålerkontor. 

Ham tilkommer Æren for at have indført den ny udskiftningsmetode, det såkaldte storskifte. Han arbejdede ivrigt for en forbedring af justeringsvæsenet og af mål- og vægtsystemet. 

1739 blev Faggot medlem af Vetenskapsakademien. Han udgav adskillige skrifter, bl.a. Svenska landtbrukets hinder och hjelp (1746); Om almänna tillståndets sjukdom och bot (1755).

Ingeniører fra Sverige
Medlemmer af Kungliga Vetenskapsakademien
Faglitterære forfattere fra Sverige
Personer i frihedstiden
Personer i oplysningstiden
Svensksprogede forfattere fra Sverige
Nadar

Nadar (pseudonym for Gaspard-Félix Tournachon) (født 6. april 1820, død 21. marts 1910) var en fransk fotograf, karikaturtegner og journalist. 

Nadar var karikaturtegner i Le Charivari i 1848. I 1849 skabte han Revue comique og Petit journal pour rire. Han tog sine første fotografier i 1853, og i 1858 blev han den første, som tog fotografier fra luften.

I 1854 åbnede han et atelier for portrætfotografering. Blandt Nadars kunder var berømte forfattere som Gérard de Nerval, Charles Baudelaire, Honoré de Balzac og George Sand samt kunstnere som Honoré Daumier, Gioachino Rossini og Sarah Bernhardt.

Galleri

Se også 
 Prix Nadar, fransk fotojournalistikpris som bliver uddelt i Nadars navn

Eksterne henvisninger 

 Artikel om Nadar af Bruce Sterling 
 1867 Karikatur af Nadar, tegnet af André Gill

Fotografer fra Frankrig
Tegnere fra Frankrig
Personer fra Paris

Franskmænd i 1800-tallet
Franskmænd i 1900-tallet
Pseudonymer
Roman (Neamț)

Roman er en by i Neamţ distrikt i det nordlige Rumænien. Byen har  indbyggere.

Galleri

Referencer

Eksterne henvisninger 

Byer i Rumænien
Byer i distriktet Neamț
Montenegrinsk

Montenegrinsk er det officielle sprog i Montenegro og er en afart af det sprog, som førhen var kendt som serbokroatisk. Det er et slavisk sprog og er nært beslægtet med serbisk, bosnisk og kroatisk.

Montenegrinsk er det officielle sprog i Montenegro, men man har ret til at benytte både serbisk, bosnisk og kroatisk i Montenegro. Det er ikke endeligt kodificeret endnu, men der arbejdes på at få det standardiseret.

Referencer

Eksterne henvisninger 

Sprog i Montenegro
Sydslaviske sprog
Filip Vujanović

Filip Vujanovic (Montenegrisk kyrillisk: Филип Вујановић, født 1. september 1954) var præsident i Montenegro fra 2003 til 2018. Han var den første præsident siden landets løsrivelse fra Serbien og Montenegro i 2003. Han er medlem af det socialdemokratiske parti Demokratska Partija Socijalista Crne Gore.

Eksterne henvisninger 
 Den officielle side for Montenegros præsident  

Montenegros præsidenter
Kapitalismen - En kærlighedshistorie

Kapitalismen – En kærlighedshistorie  (originaltitel: Capitalism: A Love Story) er en amerikansk dokumentarfilm fra 2009, der er instrueret af Michael Moore. Filmen handler om Finanskrisen 2007-2009.

Eksterne henvisninger 
 

Dokumentarfilm fra USA
Film instrueret af Michael Moore
Amerikanske film fra 2009
Rummelpot (nytårsskik)

Rummelpot eller rumlepot er en dansk-nordtysk skik, hvor børnene nytårsaften går sminket og udklædt gennem byen med en rummelpot (≈ en gnidetromme). De besøger naboer og venner og underholder med rummel og sang for at få fyldt godteposen. Traditionen tro uddeles denne aften æbleskiver, men også bolsjer og andet slik. Rummelpotsangen er Fru lok e døe op. Tradtionen at gå med rummelpotten hav­de tidligere den samme funktion som nytårsfyrværkeriet, nemlig at jage de onde ånder bort med en øredøvende larm. Også Odins jagt fandt (ifølge mytologien) sted i nætterne omkring årsskiftet (julenætter).

At gå med rummelpot er stadig en populær nytårsskik i det dansk-tyske grænseland, selvom den traditionelle rummelpot er mange steder erstattet af andre larmende instrumenter.

På den nordfrisiske ø Amrum kendes en lignende tradition under navnet Ütj tu hulkin, på naboøen Før under navnet Ütj tu kenknin eller Rummelrotje, på øen Sild og her især i landsbyen Morsum som Maskenloop (≈maskeløb), de forklædte på Sild bliver kaldt som omtaakelte.

Rummelpotvise (på Sønderjysk)

Fru, fru, lok e døe op!
Æ rummelpot vil ind.
De kom æ skib fra Holland.
De hav så goj en vind.
Styrmand vil vi prise
Kaptajnene vil vi hejse
sæt æ sejl op i æ top
å gi mæ naue i æ rummelpot.

Hallo – hallo en æffelkagh elle to
å ven den æ få lille
så gi mæ to for jen.

Noter 

Traditioner fra Danmark
Begivenheder i Sønderjylland (på tværs af landegrænser)
Ritualer
Nytår